Yr Ymadawiad

Ffilm ddrama Gymraeg o 2015 yw Yr Ymadawiad (fersiwn Saesneg: The Passing) a gyfarwyddwyd gan Gareth Bryn ac a ysgrifennwyd gan Ed Talfan, gydag addasiad Cymraeg gan Caryl Lewis. Mae'r ffilm yn serennu Mark Lewis Jones, Annes Elwy a Dyfan Dwyfor. Cafodd ei ddangosiad cyntaf ar 10 Mawrth 2016 yng Ngŵyl Ffilm Cymru a'r Byd (WOW) yn Aberystwyth, gyda dyddiad rhyddhau cyffredinol o 8 Ebrill 2016.

 Crynodeb 
Yn dilyn damwain car mewn rhan anghysbell o Gymru, mae Iwan a Sara'n cael eu hunain mewn afon gyda Sara yn anymwybodol. Mae Stanley yn eu hachub, ac yn cario Sara yn ôl i'w dŷ ynysig ar dir oer, gwlyb uwch yr afon. Mae Stanley yn rhoi Sara i'r gwely ac mae hi'n gwella'n araf.

Mae'r cwpl yn pendroni am eu gwesteiwr unig, sy'n ddyn o ychydig eiriau. Mae Stanley'n parhau â'i fywyd, gan baratoi bwyd, nôl dŵr a chloddio ffynnon ar ochr y bryn islaw'r tŷ. Wrth i'r dyddiau fynd heibio a'r cwpl wella o'u trawma, mae elfennau o'u gorffennol yn cael eu datgelu, gan awgrymu eu bod yn ceisio dianc o rywle neu rhag rhywbeth. Maent yn ystyried y posibilrwydd o aros am gyfnod hir. "Mae popeth sydd ei angen arnom yma," meddai Sara. "Gallwn roi'r gorau i redeg."

Mae Stanley yn dangos diddordeb voyeuraidd yn y cwpl, yn enwedig Sara, tra bod hi'n gwella yn y tŷ. Mae Sara yn siarad â Stanley ac mae e'n datgelu rhywfaint o'i orffennol. Mae Iwan yn genfigennus o'r berthynas sy'n datblygu gyda'i gariad. Cyn hir, mae Iwan yn wynebu Stanley y tu allan i'r tŷ ac, naill ai wedi'i wthio'n fwriadol neu drwy ddamwain, mae'n cwympo i lawr i'r ffynnon.

Yn y cyfamser, pan mae Sara'n ceisio golchi ei hun yn y basn, mae hi wedi bod yn cael ôl-fflachiadau anesboniadwy am foddi. Yn ystod munudau olaf y ffilm, ceir ôl-fflachiadau o Sara sy'n datgelu gwir natur ei sefyllfa.

 Cast 

 Dyfan Dwyfor - Iwan
 Annes Elwy - Sara
 Mark Lewis Jones - Stanley
Benjamin Morozzi - Alun

 Cynhyrchu 
Yn wreiddiol, dychmygodd Talfan y byddai'r ffilm heb ddeialog, ond yn ddiweddarach cyfaddefodd y byddai angen rhywfaint o siarad (er bod deg munud cyntaf y ffilm yn fud). Fe'i ffilmiwyd yn ardal Tregaron yng ngorllewin Cymru. Roedd y criw ffilmio wedi'u lleoli am bedair wythnos mewn adeilad ysgol segur heb unrhyw dderbyniad ffôn symudol, a dywed Gareth Bryn fod hyn wedi meithrin "meddylfryd gwarchae" angenrheidiol. Gyda chyllideb fach a dim pwysau gan gefnogwyr ariannol mawr, dywed Bryn ei fod wedi gallu dechrau gwneud yn union y ffilm yr oedd ei heisiau.

Recordiwyd fersiynau cefn wrth gefn yn y Gymraeg a'r Saesneg gan ddefnyddio camerâu llaw a goleuadau naturiol yn aml.

 Derbyniad 
Cafodd y ffilm ei dangosiad gyntaf ar 10 Mawrth 2016 yng Ngŵyl Ffilm Cymru a'r Byd (WOW) yn Aberystwyth, gyda dyddiad rhyddhau cyffredinol o 8 Ebrill 2016. Dangoswyd hi am y tro cyntaf ar S4C, ar 13 Awst 2017.

Crynhodd yr Hollywood Reporter y ffilm fel un sy'n cynnwys "llawer rhy ychydig o ysgytwadau a sioc i apelio at gefnogwyr ffilmiau arswyd. Ond y byddai'r crach yn ymateb yn dda iddi mewn gwyliau-ffilm, ac mae hyder tawel Gareth Bryn yn ennill lle iddo ar restrau gwneuthurwyr ffilmiau i gadw llygad arnyn nhw yn y dyfodol." Disgrifir [Mark Lewis] Jones fel "un sy'n dda am ddefnyddio ciwiau minimalaidd i awgrymu byd mewnol mawr. Mae'n berfformiad digon diddorol fel y gallai rhywun fod wedi bod yn fodlon gwylio Stanley yn treulio hyd y ffilm yn rhyngweithio ag ef ei hun."

Yn yr un modd, daeth The Guardian i'r casgliad y bydd y "gradual excavation, with its spectral presences, may disappoint those who demand more bang for their buck."  Ar y llaw arall, fe ddywedwyd, bod yr actio yn sicrhau y gwneith y ffilm barhau'n hirach na'r rhan fwyaf o ffilmiau brethyn cartref.

Yn seiliedig ar nifer fach o adolygiadau, rhoddodd gwefan Rotten Tomatoes sgôr cymeradwyaeth o 63% i The Passing.

 Gwobrau 
Derbyniodd The Passing/Yr Ymadawiad fedal arian yng Ngŵyl Deledu Ryngwladol y Byd a Gwobrau Ffilm a Theledu Efrog Newydd. Enillodd Wobr Drama Sengl yng Ngŵyl y Cyfryngau Celtaidd yn Dungarvan, Iwerddon. Yng ngwobrau BAFTA Cymru 2016 enillodd Ed Talfan wobr yr Awdur Gorau ac aeth gwobr y Dyluniad Cynhyrchu Gorau i Tim Dickel am Yr Ymadawiad.

 Gweler hefyd 
 Ffilm yng Nghymru

 Cyfeiriadau 

 Dolenni allanol 
 The Passing at BBC Online

 The Passing at Rotten Tomatoes

Categori:Ffilmiau'r 2010au o'r Deyrnas Unedig
Categori:Ffilmiau Cymraeg
Categori:Ffilmiau drama o'r Deyrnas Unedig
Categori:Ffilmiau 2015